ประเทศไทย เตรียมเสนอร่างกลยุทธ์การพัฒนาและการบริหารจัดการทรัพยากรประมงในลุ่มน้ำโขงบนเวทีระดับภูมิภาควันที่ 31 ตุลาคมนี้
ประเทศไทย เตรียมเสนอร่างกลยุทธ์การพัฒนาและการบริหารจัดการทรัพยากรประมงในลุ่มน้ำโขงบนเวทีระดับภูมิภาควันที่ 31 ตุลาคมนี้ นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า สทนช. ในฐานะสำนักเลขาธิการคณะกรรมการแม่น้ำโขงแห่งชาติไทย (TNMCS) ได้ประชุมพิจารณาร่างกลยุทธ์การพัฒนาและการบริหารจัดการทรัพยากรประมงในลุ่มน้ำโขง เพื่อรับฟังความคิดเห็น ข้อเสนอแนะร่วมกับหน่วยงานที่เกี่ยวข้อง แล้วจะนำผลสรุปการประชุมครั้งนี้ปรับแก้เป็นร่างแผนปฏิบัติงานฉบับที่ 4 นำเสนอเข้าสู่การพิจารณาในเวทีการประชุมระดับภูมิภาคในวันที่ 31 ตุลาคมนี้ ก่อนแก้ไขแล้วส่งให้คณะกรรมาธิการแม่น้ำโขงเห็นชอบในเดือนพฤศจิกายน 2562 เพื่อดำเนินตามแผนปฏิบัติงานโดยเร็วให้ประชาชนลุ่มน้ำโขงได้รับประโยชน์ทางเศรษฐกิจจากการประมงในลุ่มน้ำโขง มีการจัดการระบบนิเวศทางน้ำที่ดีมีการประมงที่ยั่งยืนและมีชนิดปลาที่หลากหลาย ฝ่ายไทยได้นำเสนอและเน้นย้ำงาน 5 เรื่องคือ การตรวจวัดผลกระทบด้านประมง เสนอให้มีกระบวนการและวิธีการปฏิบัติติดตามตรวจสอบประมงและสัตว์น้ำข้ามพรมแดนอย่างเป็นรูปธรรมมากขึ้น  ให้ใช้งบประมาณจาก MRC สนับสนุนการสร้างบุคคลการ และจ้างผู้เชี่ยวชาญในประเทศสร้างความรู้การตรวจสอบประมงและสัตว์น้ำข้ามพรมแดน การติดตามตรวจวัดปกติที่ประเทศสมาชิกทำอยู่แล้ว ขณะนี้อยู่ช่วงถ่ายโอนภาระกิจดังกล่าวให้ประเทศสมาชิกดำเนินการเองด้วยงบประมาณประจำปีของแต่ละประเทศ รวมถึงการตรวจวัดผลกระทบด้านประมงกรณีการพัฒนาสิ่งก่อสร้างในลำน้ำ เช่น เขื่อน และสุดท้ายการเพาะเลี้ยงสัตว์น้ำที่เป็นพันธุ์ท้องถิ่นในน้ำโขงเพื่อการปล่อยสู่แหล่งที่อาศัยธรรมชาติในน้ำโขง โดยการจำกัดขอบเขตของพื้นที่ที่จะดำเนินการในระยะแรก